SL Uradni list Evropske unije C 185/18

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 185/07

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„ARMAGH BRAMLEY APPLES“

ES št.: UK-PGI-005-0792-16.10.2009

ZGO ( X ) ZOP ( )

1. Ime:

„Armagh Bramley Apples“

2. Država članica ali tretja država:

Združeno kraljestvo

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz 1. točke:

Proizvod Armagh Bramley Apple je veliko zeleno osvežilno jabolko za kuhanje. Na nekaterih delih je rahlo rdeče obarvano, meso pa je belo z zelenkastim odtenkom. Jabolka so velika, s premerom od 60 do 120 mm. So okrogla, vendar niso tako enakih oblik kot druga jabolka sorte Bramley, so sploščena, imajo rebrast vrh in veliko, delno odprto muho.

So izrazito zelene barve in na nekaterih delih rahlo rdeče obarvana, čašni listi so rjavi in puhasti, pecelj pa je kratek in debel.

Meso je belo z zelenkastim odtenkom ter je čvrsto in sočno.

3.3 Surovine (samo za predelane proizvode):

Ni relevantno.

3.4 Krma (samo za proizvode živalskega izvora):

Ni relevantno.

3.5 Posebni proizvodni postopki, ki jih je treba izvajati na opredeljenem geografskem območju:

Jabolka je treba gojiti na opredeljenem območju.

Proizvodi Armagh Bramley Apples se gojijo na zelo rodovitnih, meljasto-ilovnatih ali glinasto-ilovnatih tleh regije. Vsi sadovnjaki so obdani z gosto živo mejo in zaščiteni pred vetrom z različnimi lesnatimi rastlinskimi vrstami, kar jih varuje pred hladnimi severnimi ali severovzhodnimi vetrovi v nekaterih pomladnih obdobjih.

Ne glede na starost ali velikost dreves se poletno in zimsko obrezovanje vedno opravi ročno. Za skrb za ta drevesa, da se zagotovita stalen pridelek in kakovost, so potrebni znanje in spretnosti, pridobljeni z večletnimi izkušnjami na področju oblikovanja ogrodja in krošnje z zimskim in poletnim obrezovanjem.

Pridelovalci jabolk z območja Armagh so ponosni na dobro kmetijsko prakso pri proizvodnji jabolk sorte Armagh Bramley. V obdobju cvetenja drevesa običajno oprašujejo čebele, pri čemer se pri uporabi vseh škropiv pazi, da to ne škodi čebelam in drugim koristnim žuželkam ter širšemu okolju.

V sadovnjakih s sortami Armagh Bramley se pogosto uporablja hranjenje prek listov, pri čemer se pri rednem škropljenju uporabljajo nerazredčena (posamezna) hranila in mešanice gnojil, pridobljenih iz morske alge.

Jabolka se obirajo ročno v obdobju od začetka septembra do konca oktobra. Čas obiranja je odvisen od letnega časa, trga, zrelosti sadežev, starosti dreves in vrste podlage. Pridelovalci se o začetku obiranja pogosto dogovorijo glede na velikost jabolk in njihovo stopnjo rasti pozno poleti/zgodaj jeseni. Večina jabolk se pobere, ko dosežejo povprečen minimalen premer 75 mm, vendar preden dosežejo zrelost, pri kateri se > 20 % shranjenih ogljikovih hidratov pretvori iz škroba v sladkor.

Poleg tega, da se drevesa obrezujejo ročno, se tudi vsi sadeži ročno oberejo in sortirajo. Obiralci so usposobljeni za ravnanje s sadeži, da ne poškodujejo lupine in mesa, kar je pri tej sorti zelo pomembno, ker se velik del pridelka v nadzorovani atmosferi hrani za celoletno oskrbo trga.

3.6 Posebna pravila za rezanje, ribanje, pakiranje itn.:

Ni relevantno.

3.7 Posebna pravila za označevanje:

Ni relevantno.

4. Kratka opredelitev geografskega območja:

Proizvodi Armagh Bramley Apples se gojijo v naslednjih župnijah, ki se tradicionalno ukvarjajo z gojenjem jabolk, v nadškofiji Armagh, ki zajema okraja Armagh in Tyrone ter del okraja Londonderry:

Ballygawley, Beragh, Bessbrook, Cloghogue, Clonoe, Coagh, Coalisland, Cookstown, Crossmaglen, Cullyhanna, Donaghmore, Dromintree, Dungannon, Eglish, Keady, Derrynose & Madden, Kildress, Killcluney, Killeeshill, Kilmore, Lissan, Loughgall, Magherafelt, Middletown, Middle Killeavy, Moneymore, Moy, Mullaghbawn, Newbridge, Pomeroy, Portadown, Tandragee, Termonmaguirc in Whitecross.

5. Povezanost z geografskim območjem:

5.1 Posebnosti geografskega območja:

Na opredeljenem območju letno pade do 200 cm padavin zaradi atlantskega podnebja, povprečna temperatura pa je od 3 °C (pozimi) do 18 °C (poleti), kar je posledica vpliva Zalivskega toka. To skupaj s kakovostjo tal na opredeljenem območju, ki so bogata, rodovitna in imajo zelo visoko vsebnost kalcija, prispeva k posebnostim geografskega območja.

Zaradi severne lege je svetlobe manj kot na drugih območjih pridelave sort Bramley, zato je zaradi fotosinteze gostota dreves manjša, kar omogoča stransko rast. Zaradi hladnejšega podnebja kot na drugih območjih pridelave sort Bramley je rast proizvodov Armagh Bramley Apple manj enotna, vendar je tudi manj insektov, zato je treba insekticide uporabiti le enkrat v sezoni. Zaradi manjše uporabe insekticidov se zmanjšajo tudi vrednosti njihovih ostankov. Ker so temperature nizke, je rastna sezona daljša. Opredeljeno območje je gričevnato in prepleteno s številnimi majhnimi rekami. Zaradi bogate prsti in večje količine padavin tudi umetno namakanje ni potrebno.

5.2 Posebnosti proizvoda:

Podnebje in prst opredeljenega območja neposredno vplivata na sloves proizvoda. V daljši rastni sezoni, ki jo omogočajo nižje temperature na območju, so sadeži večji, manj enotne oblike, imajo visoko vsebnost kisline, ki je primerna za jabolka za kuhanje, ter močnejši in izrazit okus.

Proizvodi Armagh Bramley Apples so znani po tem, da ohranijo aromo in imajo čvrstejšo teksturo kot druga jabolka sorte Bramley, ki se obdrži celo med kuhanjem. To prispeva tudi k slovesu glede ohranitve kakovosti proizvoda, ki se tako lahko skladišči dlje časa (12–13 mesecev) kot jabolka sorte Bramley iz drugih regij.

Proizvodi Armagh Bramley Apples se od drugih jabolk sorte Bramley razlikujejo tudi v tem, da so zeleni in na nekaterih delih rahlo rdeče obarvani, vendar brez izrazitih robov lis. Poleg tega je proizvod Armagh Bramley Apple zaradi hladnejšega podnebja in posledične neenakomerne rasti manj okrogle oblike kot druga jabolka. Sadeži imajo močnejšo in izrazitejšo aromo.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Jabolko Bramley se je prvič pojavilo v Armaghu leta 1884, ko je bilo v Severno Irsko prinesenih 60 sadik sorte Bramley. Do leta 1921 so se jabolka gojila že na 7 000 akrih in sorta Bramley je postala glavna sorta, ki se je pridelovala v Armaghu. Predelava jabolk se je začela leta 1903 in vodilni predelovalci Severne Irske imajo sedež še vedno v okraju Armagh, blizu sadovnjakov, ki so glavni vir oskrbe.

Proizvod Bramley ima edinstveno teksturo in aromo, zaradi katerih je poznan kot najboljše jabolko za kuhanje. Svojo močno, začinjeno aromo ohrani med celotnim postopkom kuhanja. Proizvod Bramley je edini na svetu, ki ima te lastnosti. Proizvode Armagh Bramley Apple odlikuje čvrstejša tekstura, zaradi katere se lahko skladiščijo dlje časa, med kuhanjem pa dlje časa ohranijo svojo teksturo.

Hladnejše podnebje prispeva tudi k manj okrogli obliki kot pri drugih jabolkih sorte Bramley. Hladno vreme je vzrok neenakomerne oprašitve plodnic posameznega sadeža. Plodnice, ki so najprej oplojene, bodo zrasle in se razvile pred drugimi, zaradi česar bodo proizvodi Armagh Bramley Apples značilne neokrogle oblike.

Sadovnjaki z jablanami sorte Armagh Bramley imajo neobičajno severno lego, zato je pridelek jabolk zaradi podnebja manjši, vendar je njihova aroma bogatejša. Stroški pridelave jabolk sorte Bramley so torej visoki.

Pod edinstvenimi rastnimi pogoji v okraju Armagh dozorijo čvrstejši in gostejši sadeži, kot bi jih lahko pridelali drugje. K temu prispevata bogata, rodovitna prst z visoko vsebnostjo kalcija in najpomembnejših hranil ter obilna oskrba s čisto vodo.

Okraj Armagh je po vsej Irski znan kot okraj sadovnjakov, kjer se jabolka gojijo že 3 000 let. V Ceangobi, starodavni naselbini vzhodno od mesta Armagh, naj bi sveti Patrik posadil jablano.

Okraj Armagh je znan kot okraj sadovnjakov le zaradi proizvoda Armagh Bramley Apple. Ta predstavlja 99 % vsega visokokakovostnega sadja, ki se goji v Severni Irski, 95 % vsega visokokakovostnega sadja, ki se goji v Severni Irski, pa se prideluje v Armaghu.

Armagh se kot okraj sadovnjakov omenja v kulturi in običajih na tem območju, od tradicionalnih ljudskih pesmi do lokalnih športnih ekip.

Izraz „Orchard“ (sadovnjak) se z imenom Armagh povezuje le zaradi slovesa proizvoda Armagh Bramley Apple, vendar veliko družb na opredeljenem območju, ki niso povezane s proizvodi sorte Bramley, uporablja izraz „Orchard“ zaradi takojšnje prepoznavnosti območja na podlagi pomembnosti proizvoda Armagh Bramley Apple.

Lokalne restavracije aktivno promovirajo jedi iz lokalnih jabolk Armagh, kot so jabolčna pita Armagh Bramley, jabolčni sorbet Armagh Bramley in jabolčni drobljenec Armagh Bramley. Na tekmovanjih receptov za jedi Armagh Bramley se izbirajo recepti za predjedi (npr. juha Bramley Apple ali Ulster Delight), glavne jedi (npr. svinjina z nadevom iz jabolk sorte Bramley Apple) in sladice (npr. jabolčni kolač Armagh Bramley, puding Bramley Toffee, suflé Armagh East Coast). Poleg tega je lokalni lončar izdelal zbirko Bramley Apple, za katero so ga navdahnili bližnji sadovnjaki.

Pomena proizvoda Armagh Bramley Apple za regijo ne dokazuje samo dejstvo, da je v industriji zaposlenih do 1 500 lokalnih prebivalcev, ampak tudi to, da še vedno potekajo tradicionalne prireditve, kot sta teden jabolk in oktobrski festival jabolk. Zadnja nedelja v maju je imenovana nedelja cvetočih jablan, saj so lokalni sadovnjaki kot morje rožnatih in belih cvetov. Turisti se lahko udeležijo ogledov sadovnjakov in sejma cvetočih jablan, kjer lahko poskusijo jabolčne pite Armagh Bramley in jabolčni mošt Armagh.

Sklic na objavo specifikacije:

(člen 5(7) Uredbe (ES) št. 510/2006)

http://www.defra.gov.uk/foodfarm/food/industry/regional/foodname/products/documents/armaghbramleyapples.pdf

(1) UL L 93, 31.3.2006, str. 12.